
Sport- és rekreációs célú közösségi beruházások társadalmi preferenciáinak vizsgálata

Dolgozatomban sport- és rekreációs jellegű helyi beruházásokhoz kapcsolódó
társadalmi értékítélet felmérésének lehetőségeit kutattam. Vizsgálatom során kétféle módszert
alkalmaztam a válaszadók preferenciáinak felmérésére. Tíz sporttal és mozgással kapcsolatos
fejlesztési ötlet elbírálását kértem a kutatásban résztvevőktől. Először csak a projektek
támogatásáról szavaztak minden megkötés nélkül, utána viszont egy olyan költségvetési
csomag összeállítása volt a feladat, ahol a megvalósítási költségek és egy költségvetési korlát
ismeretében kellett döntést hozniuk. A válaszok elemzésénél a pénzügyi tudatosság több
ponton is megfigyelhető volt. A beruházási költségek és a felhasználható összköltség
tudatában a legdrágább beruházások népszerűsége visszaesett. Ugyanakkor az alacsony
megvalósítási összeg nem jelentett automatikusan nagyobb támogatást. Az pedig, hogy a
teljes 50 M Ft-os keretösszegnek átlagban a 70%-a lett felhasználva azt mutatja, hogy a
válaszadók készek a közösségi forrásokat is felelősen használni, nem feltöltve a beruházási
csomagot számukra nem annyira fontos projektekkel csak azért, mert van még rá keret.
Megfigyelhető tehát, hogy a kérdésfeltevés során a pénzben kifejezett érték tudatosítása
befolyásolja a felmérés végeredményét.
A felmérés rávilágított a városi és a nem városi lakosság preferenciákban lévő
különbségekre is. Ez is megmutatja, hogy a közösségi beruházások előkészítése során szükség
van a lakossági igények felmérésére.



